《徙寓妙觉佛舍胥乂民襆被相过赋夜坐》
宋代·孙觌

客居厌穷独，蓬艾翳环堵。庄舄尚越吟，钟仪犹楚语。

吾人有奇尚，空洞见城府。相逢逆旅中，雾豹初一睹。

拘囹赋囚山，避谤憎市虎。褰裳肯顾我，崖峤走风雨。

微吟对清夜，破此五月暑。坠露挹金茎，空花堕犀麈。

孤灯映笼纱，泠滟翳复吐。耿耿遂不眠，逢逢听晨鼓。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无尚，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。